清曠亭送子雲得有字
作者：韓元吉
朝代：宋

paragraphs: 歡期苦難逢，離別乃易久。
天涯老兄弟，況復親白首。
田園固不足，功名亦何有。
今年送兄行，正爾作太守。
池陽古名郡，地控大江口。
舟來武昌魚，車載桑落酒。
登臨得齊山，端不負重九。
公餘亦堪樂，尚有此客否。
天威動江淮，狂寇行授首。
努力幸馳驅，腰看印如斗。